புத்தர் அழுகின்றார்  - ஏனைய கவிதைகள்

( தாலிபான் தீவிரவாதிகளால் புத்த சின்னங்கள் அழிக்கப் பட்ட போது வருந்தி எழுதியது) 
  பௌத்தம் அழுகிறது - ஐயோ 
 இரத்தம் கொதிக்கிறது 
 சித்தம் துடிக்கிறது - தோழா 
 ஜீவன் வலிக்கிறது . 
 காலச் சுவடுகலம் - நல்ல 
 கலையின் பொக்கிஷங்கள் 
 கோல எழிற்சிலைகள் - கொண்ட 
 கோவில் மண்டபங்கள் 
  தாலிபன் பாவியரால் - தரை 
 மட்டம் ஆகுதல் காண் 
 வாலிபச் சிங்கமே நீ - வந்து 
 வரலாறைக் காப்பாற்று! 
 வானுயர் நெடுஞ்சிலைகள் - நுண் 
  வினைஞர் கைத்திறங்கள் 
 மோனத் திருமுகங்கள் - புத்த 
 மோட்ச வழித்தடங்கள் 
  ஈனக் கிறுக்கர்களால் - மணல் 
  மேடாய் குவியுதல்  காண்! 
  மானம் பறிக்கின்றார் - சரித்திர 
 மங்கை கதறுகிறாள்! 
 சரித்திரக் கற்பழிப்பே - பெரும் 
  சாதனை என நினைக்கும் 
 தரித்திரத் தாலிபனை  - ஐ. நா 
  தண்டிக்கக் கோரிடுவோம் 
  கைகள் கோர்த்திடுவோம் - நம் 
 கண்ணீர் திரட்டிடுவோம் 
  சேர்த்த துளியனுப்பி - புத்தச் 
  சின்னங்கள்  காத்திடுவோம்!